دارا_اول
تخت نشینی
دارا کے تخت نشین ہوتے ہی ملک میں بغاوت کی آگ بھڑک اٹھی۔ ان بغاوتوں کو بیان کرنے سے پہلے ہم بردیا کے مسئلے پر روشنی ڈالنے کی کوشش کرتے ہیں۔ اس کے متعلق سب سے پہلا بیان داراکا ہے جو اس نے کتبہ بہستون پر کندہ کروایا ہے۔ دار کہتا ہے کہ مجھ سے پہلے میرے خاندان میں کمبوجا Cambyes نامی بادشاہ تھا جو خورس کا بیٹا تھا کمبوجاکا ایک سگا بھائی تھا، جس کو مصر جانے سے پہلے کمبوجانے قتل کرادیا تھا۔ مگر کمبوجاکے مصر جانے تک لوگوں کو علم نہیں تھا۔ جب کمبوجامصر چلاگیا تو لوگوں میں بیچینی اور غلط افوائیں پارس کیا سارے ملک پھیل گئیں۔ یہاں تک کہ ایک مغ (مجوسی Megion) نے بغاوت کردی اور بردیاہونے کا دعویٰ کیا۔ یہ شخص ارکادیش Arcadish کے ایک مقام پنیشی پودہ PishiyPavda کا باشندہ تھا۔ پارس بلکہ سارے ملک کے لوگوں نے کمبوجا سے بغاوت کرکے اس کا ساتھ دیا اور اس نے تخت پر قبضہ کر لیا اس کے بعد کمبوجا نے خودکشی کر لی۔ یہ سلطنت جس پر گؤمات نے قبضہ کر لیا عرصہ دراز سے میرے خاندان میں تھی۔ میرے خاندان میں سے کسی فرد کی ہمت نہ تھی کہ گؤمات سے اپنی سلطنت چھین لے۔ لوگ اس سے ڈرتے تھے کہ ایسا نہ ہو کہ وہ انہیں قتل کرادے۔ کیوں کہ وہ جانتے تھے کہ وہ اصلی بردیانہیں ہے۔ آخر میں آیا اور اہورا مژدہ سے مدد طلب کی اس نے میری مدد کی، میں نے اس کو ماد Madd کے ضلع نسایہ Nisayaکے ایک قلعہ سی کی ہواتش Sikayuvatish میں اس کے مصاحبین کے ساتھ قتل کر دیا، اس کے بعد اہورا مژدہ کے فضل سے خود بادشاہ بن گیا اور اپنی سلطنت واپس لے لی۔ یہ تو شاہی بیان ہے جو بالاالذکر درج ہوا ہے۔ یونانی مورخین نے اس روایت کو صیح تسلیم کرتے ہوئے بردیا کو فرضی بردیا اور داراکو تخت و تاج کا جائز وارث تسلیم کیا ہے۔ مگر دوسرے ایسے قرائن موجود ہیں جس سے ظاہر ہوتا ہے کہ داراکا باغی بردیا حقیقتاََ بردیا تھا اور اس نے اس کے قتل خبر خود اس کی حکومت کو ناکام بنانے کے لیے پھیلائی تھی۔ خود داراکا بیان ہے کہ سارے ملک نے اس باغی کی حمایت کی اور اس کے قتل کے رد عمل میں سارے مشرق سے مغرب تک شورش برپا ہوگئیں۔ حیرت ہے ایک غیر شخص کس طرح تمام لوگوں کو دھوکا دینے میں کامیاب ہو گیا، نیز یہ بھی کہا جاتا ہے کہ وہ بردیا سے اس قدر مشابہ تھا کہ اس ماں اور بہنیں بھی دھوکا کھاگئیں اور اس کو اصل بردیاسمجھا۔ ان شواہد کے پیش نظر دارکا بیان مشتبہ ہوجاتا ہے۔ یہ معلوم ہے کہ دار امصر کی مہم میں کمبوجاکے ساتھ تھا اور اس کے ساتھ ہی واپس آیا۔ نیز وہی کمبوجا کی خودکشی کا واقع بیان کرتا ہے اور اس کاکہنا ہے کہ کمبوجانے خودکشی کے وقت بردیاکی موت کے راز کو ظاہر کیا اور اس سے پہلے کسی کو معلوم نہیں تھا۔ سوال یہ پیدا ہوتا ہے کہ جب کسی کو معلوم نہیں تھا تو کمبوجاکے مصرکے جانے کے بعد بے چینی کیوں پھیلی؟ اگر بردیاکے ناپید ہونے کی وجہ سے یہ بے چینی پھیلی تھی! تو غلط افواہ سے کیا مراد ہے۔ جب یہ واقع صحیح تھا اور یہ افواء بردیاکے متعلق تھی، جیسا کہ وہ خود کہتاہے کہ یہاں تک ایک شخص گؤمات نے اپنے کو بردیا ظاہر کر کے بغاوت کردی‘ تو پھر اس کو غلط افواہ کیسے کہا جاسکتا ہے۔ حقیقت میں خود دارکے بیان سے سازش کا پتہ چلتا ہے۔ دارااور یونانی مورخین کے بیانات بھی مطابقت نہیں رکھتے ہیں۔ داراکا کہنا ہے کہ مصر روانگی سے پہلے بردیاکو قتل کر دیا گیا تھا۔ ہیروڈوٹس Herodatieis کا بیان ہے کہ دوران مصر قیام میں اور کتہ زاس Ctasias بتاتا ہے کہ مصر سے واپسی کے بعد کمبوجانے بردیا کو قتل کادیا تھا، مگر ساتھ ساتھ یہ بھی ظاہر کرتا ہے کہ وہ کمبوجاکی مصر سے روانگی کے وقت تک وہ زندہ تھا۔ اگر اس بیان کا یہ حصہ کہ کموجا کی مصر کی روانگی تک بردیا زندہ تھا، صیح مان لیا جائے تو دارا کی سازش بے نقاب ہوجاتی ہے کہ اس نے راستے میں کمبوجاکو قتل کیا اور اس واقع کو خودکشی سے منسوب کیا۔ کمبوجا کی موت کی خبر پاتے ہی بردیا نے اپنی بادشاہت کا اعلان کر دیا۔ چوں کہ وہ ہردل عزیز تھا اس لیے لوگوں بخوشی اسے اپنا بادشاہ مان لیا۔ ایسی حالت میں دارانے اس کو فرضی بردیا قرار دے کر اس کے خلاف پروپنگنڈہ شروع کیا اور اس کے فرضی قتل کی داستان پھیلا کر اس کے حامیوں کے درمیان پھوٹ ڈلوانے کی کوشش کی۔ پھر بھی اسے کامیابی کی صورت نظر نہ آئی تو کسی طرح قلعہ میں گھس کر پوشیدہ طور پر اسے قتل کر دیا۔ اس کے قتل کے بعد سارے ملک میں بغاوتوں کی آگ بھڑک اٹھی۔ جس کا سلسلہ داراکے آخری عہد تک جاری رہا۔